Imtella' Frar 5, 2021 Rapport: Liam Carter Il-bnazzi fiċ-Ċentru tal-Mediterran wassal biex madwar elf immigrant il-maġġoranza tagħhom Afrikani pruvaw jaħarbu mil-Libja bil-baħar. Minn tagħrif miksub minn TVM jidher li dawn il-vjaġġi bdew isiru permezz ta' dgħajjes tal-injam u dinghies b'madwar 100 immigrant mgħobbija f'kull waħda minnhom. F'diversi operazzjoniiet, il-Forzi tal-Ordni Libjani jsalvaw madwar 800 immigrant f'temp ta' jumejn. Paru passu mal-elementi, jidher li t-traġiti tal-immigranti rregolari żdiedu f'salt hekk kif il-vapur bil-bandiera Norveġiża Ocean Viking intlemaħ isalpa viċin ħafna l-ibħra territorjali Libjani. F'kitba fuq Twitter, il-vapur li huwa proprjetà ta' għaqda non-governattiva Franċiża, ikkonferma li ġabar aktar minn 200 immigrant qrib l-ibħra Libiċi fl-aħħar jumejn. L-immigranti l-oħra Ii ġew salvati ttieħdu lura lejn il-Libja u skont rapporti tal-Għaqda Internazzjonali tal-Immigrazzjoni u l-UNHCR l-ammont ta' immigranti salvati huwa bejn sebgħa mija u tmien mija. L-istess għaqdiet li għandhom preżenza fil-Libja kienu fuq il-post sabiex jagħtu l-ewwel għajnuna, ikel u xorb lil persuni salvati. Il-fenomenu tal-immigrazzjoni rregolari mil-Libja kompla jgħollu rasu fl-aħħar snin minħabba l-instabbiltà li ħakmet il-pajjiż kawża tal-gwerra ċivili. Dan wassal biex aktar persuni jirrikorru għand organizazzjonijiet kriminali sabiex jiffaċilitawlhom vjaġġi klandestini lejn l-Ewopa. Jidher li l-Gvern ta' Għaqda Nazzjonali fil-Libja qed jaħdem sabiex jindirizza din is-sitwazzjoni u l-Libja ma tibqax ir-rotta prinċipali tal-immigrazzjoni rregolari fl-Afrika. Il-pandemija kella wkoll effett fuq il-traġiti hekk kif aktar immigranti li kienu jaħdmu fil-Libja jipprovaw jaqsmu lejn l-Ewropa bil-baħar, fenomenu li jidher ukoll f'pajjiżi oħra fl-Afrika ta' Fuq, b'żieda konsiderevoli ta' immigranti li jitilqu minn żoni kostali fit-Tuneżija u l-Marokk. Intant f'pass politiku mportanti illum f'Geneva delegati Libjani qablu fuq erba' mexxejja li se jmexxu l-Libja għall-elezzjonijiet nazzjonali li se jsiru f'Diċembru li ġej. Fi stqarrija l-Gvern qal li nnota r-riżultat tal-elezzjoni għall-gvern transitorju tal-Libja u awgura l-isbaħ xewqat għal Libja magħquda u paċifika, immexxija mil-Libjani għall-ġid komuni u l-prosperità tal-Libjani kollha. Il-Partit Nazzjonalista fi stqarija wkoll nnota dan l-iżvilupp u awgura li l-Libja taqbad it-triq lura għall-istabilta u d-demokrazija.